Niftakrek ittihieli f'idi. Kienet bejn subgħajk il-kbir u t-tieni subgħa. Jien kelli niftaħ il-pala sħiħa ta' idi. Bħala ġest aktar minn kollox. Kont rajt u ħassejt is-solennit f'għajnejk. U inti żgur li l-pala ta' idi rajtha bħala platt tal-fidda aktar milli pala tax-xaħx. L-apparenza ma kienitx tagħmel bik imma inti żgur ma kontx se tafda biċċa minn ħajtek fuq pala li normalment tintuża biex tarmi. Sa hemmhekk tikkonforma. U s-simboli jfissru xi ħaġa għalik. Imma dik veru kienet bicca minn ħajtek kif għedtli? Għax jekk hu hekk, kif ħallejtha tissaddad hekk? Imma umbgħad jien li naf kif inti tirraguna, l-affarijiet jagħmlu ħarira aktar sens għax li mhux kull ma jleqq hu deheb ma kienx sempliċi idjoma għalik. U darba smajtek tgħid li l-lostru jaħbi w jgħatti aktar milli jsebbaħ. Dik qiegħda hemm, hi kif inhi u tagħmel dejjem xogħolha. Kliemek għadhom idoqqu f'widnejja, kompliċi mal-ħass tal-ewwel darba tagħha f'idi. Kelma b'kelma qishom il-kliem tad-diska favorita tieghi. Din id-darba imma veru l-kliem kienu għalija, u għalija biss. Għax qabel kont nisma' diska, infittex il-lirika, dak iż-żmien fil-kaxxa tal-kassett u naħseb li l-kantant kien qed ikellem lili. Jew li din stajt ktibtha jien stess. Jew billi qabel ma kontx issib il-lirika malajr bħal-lum niffoka fuq il-korus u ninsa l-bqija tad-diska. U nisma' dak li rrid nisma'. Ħu minn , u daqshekk. Li jkompli ' ma kontx nagħti kas. Kont ngħid Kurt Cobain qed jitkellem bil-lingwa tiegħi, u li dawk l-għaxar kelmiet kitibhom hu u mhux jien, sempliċiment kumbinazzjoni. Megalomania jew innoċenza ma nafx. Ma kienx hemm rimi. Leħnek kien ftit maħżuż. 'Iċ-ċavetta tieghek, u dik tiftaħ ir-remissa.' Lanqas indirizz. Għax fix-xaghri ta' fejn il-baħar ħadd ma jindenja ruħu jagħti wieħed. U fir-realt ma hemmx bżonnu, bħal m'hemmx bżonn ta' kuntratt bejn il-ħbieb. Tfajtli f'idi dak li dejjem ridt mingħajr ma xtaqt jew ħlomt għax l-immaġinazzjoni tiegħi limitata. U issa qiegħed hawn fir-remissa miftuħa miċ-ċavetta, ingawdi l-kenn u s-silenzju li xi darba kienu tieghek biss. Tinkwetax mhux se nbiddilhom f'xejn aktar. U nifhem li ċ-ċavetta msadda bir-raxx tal-ilma baħar.
Ċavetta